32003R1914
L 283/27
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1914/2003 НА КОМИСИЯТА
от 30 октомври 2003 година
за изменение на Регламент (ЕО) № 1488/2001 относно правилата за прилагане на Регламент (ЕО) № 3448/93 на Съвета по отношение на поставянето на определени количества основни продукти от приложение I към Договора за създаване на Европейската общност под режим на активно усъвършенстване без предварително разглеждане на икономическите условия
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Регламент (ЕО) № 3448/93 на Съвета от 6 декември 1993 г. за определяне на търговския режим, приложим за някои стоки, получени чрез преработване на селскостопански продукти (1), последно изменен с Регламент (ЕО) № 2580/2000 (2), и по-специално член 11, параграф 1, алинея трета от него,
като има предвид, че:
(1)
Член 11, параграф 1 от Регламент (ЕО) № 3448/93 постановява, че икономическите условия по член 117, буква (в) от Регламент (ЕИО) № 2913/92 на Съвета от 12 октомври 1992 г. за създаване на митнически кодекс на Общността (3), последно изменен с Регламент (ЕО) № 2700/2000 на Европейския парламент и на Съвета (4), следва да се считат за изпълнени при допускането на определени количества от някои основни продукти под режим на активно усъвършенстване с оглед употребата им за производство на стоки. Подробните правила за прилагането на тази разпоредба, които позволяват да се определят основните земеделски продукти, които ще се поставят под режим на активно усъвършенстване, както и да се проверяват и планират съответните количества, се приемат съгласно процедурата по член 16 от Регламент (ЕО) № 3448/93.
(2)
Регламент (ЕО) № 1488/2001 на Комисията (5) следва да бъде изменен с цел да изясни, че процедурите, предвидени в член 16 от Регламент (ЕО) № 3448/93, са приложими за определянето на основните земеделски продукти, които ще се поставят под режим на активно усъвършенстване, както и за определяне и планиране на техните количества.
(3)
Мерките, предвидени в настоящия регламент, са в съответствие със становището на Управителния комитет по хоризонталните въпроси за търговията с преработени земеделски продукти извън приложение I към Договора,
ПРИЕ НАСТОЯЩИЯ РЕГЛАМЕНТ:
Член 1
Регламент (EО) № 1488/2001 се изменя както следва:
1.
Член 2, параграф 2 се заменя със следния текст:
„2. В случай че предвижданата сума за възстановяванията надхвърля наличните средства, количествата различни продукти, идентифицирани чрез осемцифровия код по Комбинираната номенклатура, се определят, съгласно член 11, параграф 1 от Регламент (ЕО) № 3448/93, с помощта на баланса.“
2.
В член 22, параграф втори се заменя със следното:
„В случай че дължимата сума за възстановяванията се оценява като по-голяма от наличните финансови средства и като се имат предвид количествата, на които вече са предоставени сертификати, и неизползваните количества, за които Комисията е била информирана в съответствие с член 25 от настоящия регламент, останалото налично количество за всеки основен продукт се определя в съответствие с член 11, параграф 1 от Регламент (ЕО) № 3448/93. Това количество е предмет на втора публикация в Официален вестник на Европейския съюз не по-късно от 31 януари на всяка година и на трета публикация не по-късно от 31 май на всяка година.“
3.
Член 24 се заменя със следното:
„Член 24
Спешно издаване на сертификати АУ
За целия период на бюджетната година, като се имат предвид количествата, на които вече са предоставени сертификати, и неизползваните количества, за които Комисията е била информирана в съответствие с член 25 от настоящия регламент, останалото налично количество за всеки основен продукт, идентифициран чрез неговия осемцифров номенклатурен код, може, като спешна мярка, да се определи в съответствие с член 11, параграф 1 от Регламент (ЕО) № 3448/93. Това количество е предмет на публикация в Официален вестник на Европейския съюз. Прилагат се разпоредбите на член 23, параграфи 2 до 5 от настоящия регламент.“
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 30 октомври 2003 година.